**ՀԻՄՆԱՎՈՐՈՒՄ**

**ԲՆԱԿԵԼԻ ՏԱՐԱԾՔՆԵՐ ՆՎԻՐԵԼՈՒ ՄԱՍԻՆ ՀՀ ԿԱՌԱՎԱՐՈՒԹՅԱՆ**

**ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**Անհրաժեշտությունը:** Նախագծի մշակումը պայմանավորված է Հայաստանի Հանրապետության կառավարության 2011 թվականի մարտի 24-ի N305-Ն որոշմամբ նվիրատվության ենթակա բնակելի տարածքների նվիրատվության գործընթացի շարունակականության ապահովմամբ: Նախագծի ընդունման արդյունքում կլուծվի ոչ միայն ՀՀ քաղաքացիների բնակապահովության խնդիրները և կբարելավվի բնակչության սոցիալական պայմանները, այլ նաև բնակիչների մոտ խթաններ կառաջացնի հանրակացարանային տարածքների պահպանության և ընթացիկ վերանորոգման հարցերը լուծելու գործում (նվիրատվության գործընթացի դադարեցման դեպքում, ի թիվս բազում խնդիրների, առաջանալու է նաև լրացուցիչ ֆինանսական խնդիր՝ գույքերի պահառության և վերանորոգման համար, այն դեպքում, երբ նշված բնակելի տարածքներն անմխիթար վիճակում են և օրեցօր ավելի անմխիթար են դառնում):

**Ընթացիկ իրավիճակը և խնդիրները:** Բնակելի տարածքների նվիրատվության մասին ՀՀ կառավարության որոշման նախագծերի մշակման համար հիմք է հանդիսանում ՀՀ կառավարության 2011 թվականի մարտի 24-ի թիվ 305-Ն որոշումը այսուհետ՝ Որոշում, որի կատարումն ամրագրված էր ՀՀ կառավարության 2017 թվականի հունվարի 12-ի և օգոստոսի 24-ի «Հայաստանի Հանրապետության կառավարության 2017 թվականի գործունեության միջոցառումների ծրագիրը և գերակա խնդիրները հաստատելու մասին» թիվ 122-Ն և թիվ 1105-Ն որոշումներով (հավելված N1, համապատասխանաբար կետ 46, 59), և այն միտված էր ՀՀ կառավարության 2016 թվականի հոկտեմբերի 18-ի «Հայաստանի Հանրապետության կառավարության ծրագրի մասին» թիվ 1060-Ա որոշման հավելվածի 1-ին մասի 1.1-ին կետի 3-րդ ենթակետի դրույթի կատարմանը: Որոշման կատարումն ամրագրված է նաև ՀՀ կառավարության 2019 թվականի դեկտեմբերի 5-ի «Պետական գույքի կառավարման հայեցակարգը հաստատելու մասին» N1834-Լ որոշմամբ։

ՀՀ տարածքային կառավարման և ենթակառուցվածքների նախարարության Պետական գույքի կառավարման կոմիտե (այսուհետ` Կոմիտե) են մուտքագրվել տեղաբնակ քաղաքացիների դիմումներ՝ իրենց կողմից զբաղեցրած բնակելի տարածքներն իրենց նվիրելու խնդրանքով: Ղեկավարվելով Որոշման պահանջներով՝ Կոմիտեն նախապատրաստել է 12 բնակելի տարածքների բնակիչների՝ իրենց կողմից զբաղեցրած բնակելի տարածքներն իրենց նվիրելու մասին ՀՀ կառավարության որոշման նախագիծ: Նախագծի ցանկում ընդգրկվել են Կոմիտեի տնօրինության՝ քաղ. Երևան, Թբիլիսյան խճուղի 5, Մոլդովական 29/1, Կոտայքի մարզ, քաղ. Աբովյան, Ուսանողական 4/1 հասցեների հանրակացարանների և Արագածոտնի մարզ, Աշտարակ քաղաքի Գիտավան ՌՖԷԻ 9-րդ շենքի թվով 12 բնակելի տարածքները:

Նախագիծը համաձայնեցման է ներկայացվել ՀՀ ՏԿԵՆ միգրացիոն ծառայություն, Քաղաքաշինության կոմիտե, Կադաստրի կոմիտե, ինչպես նաև ՀՀ ֆինանսների նախարարություն:

Նախագիծը օրենսդրությամբ սահմանված կարգով դրվել է շրջանառության մեջ: Ընդհանուր հաշվով Նախագծով առաջարկվել է նվիրատվության ներկայացնել 15 բնակելի տարածքներ, 11 ընտանիքներ, սակայն ՀՀ կառավարության քննարկմանը ներկայացնելիս, լրացուցիչ ուսումնասիրելու անհրաժեշտություն առաջանալու նպատակով, Նախագծից հանվել են քաղաքացի Աննա Գաբրիելյանի ընտանիքի կողմից զբաղեցրած թվով 3 բնակելի տարածքները: Ներկայումս Նախագծով առաջարկվում է նվիրատվության ներկայացնել 12 բնակելի տարածքներ, 10 ընտանիքներ (26 անձիք):

**Տվյալ բնագավառում իրականացվող քաղաքականությունը։** Տվյալ բնագավառում իրականացվող քաղաքականությունը սոցիալական և կենցաղային խնդիրների լուծումն է:

**Կարգավորման նպատակը և բնույթը**: Կարգավորման նպատակը բնակելի տարածքների նվիրատվության գործընթացի կազմակերպումն է:

**Նախագծի մշակման գործընթացում ներգրավված ինստիտուտները և անձիք:** Նախագիծը մշակվել է Կոմիտեի կողմից:

**Ակնկալվող արդյունքը:** Նախագծի ընդունմամբ պայմանավորված ակնկալվող արդյունքը բնակչության բնակարանային խնդիրների լուծումն է:

**Լրացուցիչ ֆինանսական միջոցների անհրաժեշտությունը, Պետական բյուջեի եկամուտներում և ծախսերում սպասվելիք փոփոխությունները:** Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, պետական և տեղական ինքնակառավարման մարմինների բյուջեներում ծախսերի և եկամուտների էական ավելացում և նվազեցում չի նախատեսվում:

**Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին տեղեկանք:** Նախագծի ընդունումն այլ իրավական ակտերում փոփոխություններ կատարելու անհրաժեշտություն չի առաջացնի: Միջազգային պայմանագրերով ստանձնած պարտավորությունների հետ համապատասխանեցված է:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:** Նախագիծը բխում է ՀՀ կառավարության 2021 թվականի օգոստոսի 18-ի 2021-2026թթ. Հայաստանի Հանրապետության կառավարության ծրագրի մասին թիվ 1363-Ա որոշման 6.7 կետի պահանջներից: